পৃথক গোর্খা ল্যান্ডের দাবীতে দার্জিলিঙের বিজনবাড়িতে বিডিও অফিসে তাণ্ডব চালাল গোর্খা জনমুক্তি মোর্চা সমর্থকরা
সকাল থেকে সরকারি অফিসগুলির সামনে পিকেটিং করে মোর্চা সমর্থকরা। হোটেল, পরিবহণ, স্কুল-কলেজ, দোকানপাটকে অবশ্য বনধের আওতার বাইরে রাখা হয়।
পৃথক গোর্খা ল্যান্ডের দাবীতে গোর্খা জন মুক্তি মোর্চার ডাকা আজ থেকে শুরু হওয়া অনির্দিষ্ট কালের বনধের শুরুতেই দার্জিলিঙের বিজনবাড়িতে বিডিও অফিসে তাণ্ডব চালাল গোর্খা জনমুক্তি মোর্চা সমর্থকরা। দশ জন মোর্চা সমর্থককে গ্রেফতার করা হয়েছে। আজ ভোরে কয়েকজন মোর্চা সমর্থক বিডিও অফিসে গিয়ে আগুন লাগিয়ে দেয়। পাশেই দমকল কেন্দ্র থাকায় ছুটে আসেন দমকলকর্মীরা। দ্রুত আগুন নিভিয়ে ফেলেন তাঁরা। মোর্চা কর্মী-সমর্থকরা বন্ধ করে দেয় সুকনা গ্রাম পঞ্চায়েতের অফিস। পরে পুলিশ গিয়ে অফিস খুলে দেয়। একই সাথে স্কুলে বাংলা পড়ানো নিয়েও রাজ্য সরকারের সিদ্ধান্তের প্রতিবাদে পাহাড়ে অনির্দিষ্টকালের জন্য বনধ ডেকেছে গোর্খা জনমুক্তি মোর্চা। বনধের আওতায় রয়েছে সমস্ত সরকারি অফিস ও ব্যাঙ্ক। সকাল থেকে সরকারি অফিসগুলির সামনে পিকেটিং করে মোর্চা সমর্থকরা। হোটেল, পরিবহণ, স্কুল-কলেজ, দোকানপাটকে অবশ্য বনধের আওতার বাইরে রাখা হয়। যদিও আজ সোমবার এবং আগামী বৃহস্পতিবার খোলা থাকবে ব্যাঙ্কও। আজকের বনধের জেরে সকাল থেকেই বন্ধ টয় ট্রেন পরিষেবা। কার্শিয়ং থেকে প্রতিদিন সকাল সাত টায় শুরু হয় টয় ট্রেনের যাত্রা। আজ টিকিট কাউন্টার বন্ধ। ফিরে আসছেন পর্যটকরা। স্টেশন চত্বরে লাগানো মোর্চার পতাকা। এর আগে মোর্চার আন্দোলনের জেরে আট ও নয়ই জুনও বন্ধ হয়ে যায় টয় ট্রেন চলাচল।রাজ্য সরকার অবশ্য জানিয়ে দিয়েছে, কড়া হাতে পরিস্থিতি মোকাবিলা করা হবে।